"Selle konkreetseks ilminguks on sealsel ärimaastikul omaenda läbipaistvuse, ausa ja avatud konkurentsi ning vastastikkuse põhimõtteid, samuti monopolidevastast poliitikat  rikkuvad ELi erafirmad. Siit saab hoogu tugevnenud Venemaa positsioon, et mis te meid õpetate, vaadake iseennast: olete silmakirjalikud ja ainult oma kasu peal väljas."    "Kui Venemaa peaks sisenõudluse kasvades ning infrastruktuuri ja uutesse maardlatesse tegemata jäetud investeeringute tõttu gaasikriisi sattuma - nagu ennustavad paljud nii sealsed kui Lääne eksperdid - ning seetõttu oma eksporti vähendama, puudutab see eelkõige Saksamaad," lisas Tunne Kelam. "Ronald Reagan ütles juba 1970. aastatel,  et Berliin on muutnud end Vene gaasist ühepoolselt sõltuvaks."    Tunne Kelami sõnul on energiajulgeoleku üheks võtmeprobleemiks see, kas Venemaa on suuteline tootma piisavalt gaasi ja naftat ekspordiks ja siseturu vajadusteks. "Gazprom ei ole pidanud sammu Venemaa üldise majanduskasvuga aastatel 2000-2007," märkis Tunne Kelam. "Tsentraliseeritud riigikontroll takistab turu normaalset arengut. Uued võimalikud maardlad asuvad kaugetes ja raskete tingimustega regioonides, nende kasutuselevõtmine on  aeganõudev ja kallis."    Eesti strateegia energiajulgeoleku tagamiseks on Tunne Kelami sõnul igakülgne Euroopa Liidu ühtse energiapoliitika kujundamise toetamine ning konkreetsed sammud väljapääsu otsimiseks tuumaenergia näol.    Delfi.ee